Adelheid Morath

D **Adelheid Morath** (* 2. Augschte 1984 z Neistadt) isch e dytschi Radsportleri im Beraich Cross-Country-Mountainbikesport (CC) un zwoofachi Olympioniki (2008, 2012).

## Sportligi Karriere

D Morath isch z St. Märge ufgwagse. As Juniori isch si 2002 bi dr Dytsche Junioremaischterschafte Maischteri im Cross-Country XCO wore un Sibti bi dr Juniore-Europamaischterschafte z Züri un 15. bi dr WM z Kaprun. Syt 2003 startet d Morath im Elite-Beraich. 2005 isch d Fryburgeri Elfti bi dr Wältmaischterschaft z Livigno wore un isch dodermit uf ire bescht Blatz bi re Wältmaischterschaft im Cross-Country XCO chuu. Dernäbe het si mit Bronze im Cross-Country-Marathon XCM zum erschte Mol e Medaille bi dr Dytsche Mountainbike-Maischterschafte gwunne. Z Blankenburg im Harz het si 2007 e Ränne in dr MTB-Bundesliga gwunne un dodermit fir ire Rännteam dr erscht Siig iberhaupt. Derzue isch d Morath Zwooti bim Worldclass MTB Challeng wore]. 2008 isch si derni au s erscht Mol uf em Podium vu dr Dytsche Maischterschafte im XCO gstande.

Zum Vorberaite uf di Olympische Summerspiil 2008 vu Peking isch d Morath Sportsoldati bi dr Bundeswehr wore. In dr Qualifikazion sälber het si nume di halb Norm gschafft. Si het aber au mit ire Laischtige in dr Joor vor dr Spiil ire Bydrag glaischtet ghaa, ass Dytschland no ne Quoteblatz kriegt het. In dr letschte Nominierigsrundi, wu d Sunderfäll dischpetiert wore sin, isch au d Morath fir d Spiil nominiert wore. Bim Finale vu dr Olympische Spiil 2008 isch si no zwee Stirz uf Rang&nbsp;18 chuu. Si het doderby di letschte Kilometer mieße laufe, wel ire Velo kaputt gangen isch.

Anne 2009 het d Morath im MTB-Marathon ire erscht nazional Titel gwunne. Im Wältcup isch si dr Top Ten necher chuu, bim Wältcup-Ränne z Houffalize im April 2012 isch si derni mit Rang acht uf ire bis dert bescht Wältcup-Resultat chuu un het si dodermit Blatz 2 im Dytsche Olympiateam fir d Olympische Spiil 2012 z London gsicheret, wu si im Cross-Country uf dr 16.&nbsp;Blatz chuu isch. In dr Saison 2013 het si mit em vierte Blatz z Val di Sole s bescht Wältcup-Ergebnis vu ire Karriere im XCO ghaa, bis 2017 isch si ls in jedere Saison zmindescht aimol unter d Top 10 chuu. 2013 un 2014 het si je ai Ränne vu dr MTB-Bundesliga gwunne, 2014 het si d Gsamtwärtig fir sich entschide. 2014 isch si derzue au Dytschi Maischteri im XCO wore. Im Kampf um dr zweet dytsch Startblatz bi dr Olympische Summerspiil 2016 z Rio de Janeiro het si hinter d Helen Grobert mieße zruggdrätte.

Drotz irem zweete Blatz bi dr Dytsche Maischterschafte im XCO het d Morath ab dr Saison 2018 iber di olympisch Dischtanz nimit an d Ergebnis vu dr Vorjohr chenne aachnipfe. Si het derfir aber all besseri Ergebniss iber d Langdischtanze ghaa. Si isch zem Byschpel 2019 Vierti bi dr UCI-Mountainbike-Marathon-Wältmaischterschafte wore, het d Swiss Epic gwunne un isch bi dr Cape Epic im Team mit dr Lill Candice uf dr zweet Gsamtrang chuu. Noch er dur d COVID-19-Pandemi bregte Saison 2020 het si si ab 2021 ganz dr Langstreckene zuegwändet. In dr Saison 2022 het si wider d Swiss Epic un au fimf MTB-Marathon-Wettbewärb gwunne, unter anderem dr Hero Dolomites. Derzu isch si noo 2009 s zwait Mol dytschi Maischteri im XCM wore. Wu 2023 wider Marathon-Wettbewärb in dr UCI-Mountainbike-Wältcup ufgnuu wore sin, het si s zwait Saisonränne z Finale Ligure gwunne un het dodermit im Alter vu 38 Johr ire erschte Wältcup-Siig ghaa.. Ai Wuche speter isch si z Laissac zur Europamaistcheri im XCM gchrent wore.

Näb em Mountainbike-Sport het d Morath e Master in Sport-Ernehrig un Sport-Psychology gmacht. Si schafft syterhär as freii Ernehrigsberoteri un im Rame vu dr Sportferdergruppe vu dr Bundeswehr au as Tandempiloti im Paracycling fir di sehbehinderet Leonie Walter. Si wohnt z Stäge.

## Erfolg

;2002
*  Dytschi Maischteri (Juniore) – Cross-Country XCO
;2007
* Internazionali Mountainbike-Bundesliga z Blankenburg (Harz)
;2009
*  Deutsche Meisterin – Marathon XCM
;2013
* Internazionali Mountainbike-Bundesliga z Säckinge
;2014
*  Dytschi Maischteri – Cross-Country XCO
* Internazionali Mountainbike-Bundesliga z Schopp
* Gsamtwärtig Internationale Mountainbike-Bundesliga
;2018
* Gsamtwärtig Rothuus Bike Giro
;2019
* Gsamtwärtig Swiss Epic (mit dr Bettina Janas)
;2022
*  Dytschi Maischteri – Marathon XCM
* Gsamtwärtig Swiss Epic (mit dr Bettina Janas)
* Hero Dolomites
;2023
* ai Wältcup-Erfolg – Marathon XCM
*  EM – Marathon XCM
*  WM – Marathon XCM

## Weblink

* 
* 
* d Adelheid Morath in dr Datebank vu *mtbdata.com*
* 

## Fueßnote